Evanjelický kostol Svätej Trojice (Nová Dubnica)

Evanjelický kostol Svätej Trojice je moderný evanjelický kostol, ktorý sa nachádza v Novej Dubnici v okrese Ilava v Trenčianskom kraji. Kostol bol postavený v rokoch 2008 – 2012 a slávnostne posvätený 14. októbra 2012 biskupom Slavomírom Sabolom.

Budova stojí v parku v blízkosti Kultúrneho centra Panorex v severnej časti centra Novej Dubnice. 

 História 
Už v pôvodnom urbanistickom projekte mesta, ktorý vypracoval architekt Jiří Kroha, bol vyčlenený priestor určený pre sakrálne objekty. Počítať sa malo s dvomi rímskokatolíckymi kostolmi, evanjelickým kostolom a židovskou synagógou. V období socializmu však k realizácii týchto stavieb nedošlo a mesto, podobne ako viaceré ďalšie novovybudované mestá a sídliská na území Slovenska, nemalo počas tohto obdobia k dispozícii sakrálne stavby ani priestory pre náboženské aktivity.

Keďže evanjelici v Novej Dubnici žili medzi väčšími cirkevnými strediskami v Trenčíne a Púchove, navštevovali bohoslužby najmä v týchto mestách alebo v Dubnici nad Váhom a Trenčianskych Tepliciach. Po spoločenských zmenách v 90. rokoch sa začali príležitostne stretávať aj priamo v Novej Dubnici, spočiatku v požiarnej zbrojnici, neskôr v nepoužívanej budove materskej školy v Sadoch Cyrila a Metoda (december 2003 – október 2005). Od novembra 2005 sa po dohode s rímskokatolíckou farnosťou konali pravidelné služby Božie v ich Pastoračnom stredisku.

V roku 1996 získal zbor od mesta pozemok za symbolickú cenu na výstavbu, ktorý bol v decembri toho istého roku za prítomnosti generálneho biskupa Júliusa Filu a generálneho biskupa vo výslužbe Pavla Uhotského slávnostne posvätený. Začiatok samotnej výstavby sa však počas ďalších rokov opakovane odkladal. 

Koncom roka 2003 sa od plánov upustilo a prenajatá bola nepoužívaná budova bývalej Materskej školy v Sadoch Cyrila a Metoda (dnes Kultúrna beseda), ktorú zbor využíval až do októbra 2005. Objekt mal byť perspektívne odkúpený a mal slúžiť ako modlitebňa a diakonicko-sociálne centrum. Pre zlý technický stav a obmedzenia pri jej plánovanej rekonštrukcii (budova je pod určitou ochranou, nakoľko patrí do typickej architektúry mesta) sa však od tohto riešenia upustilo a rozhodlo sa pristúpiť k výstavbe nového kostola. V roku 2005 bolo na schôdzi presbyterstva a následne na mimoriadnom konvente rozhodnuté, že kostol bude postavený na jestvujúcom pozemku za budovou kina Panorex, vedľa Slovenskej sporiteľne.

Pri príležitosti osláv 50. výročia mesta Nová Dubnica bol 15. septembra 2007 posvätený základný kameň biskupom Ivanom Osudským a v roku 2008 sa začala samotná výstavba kostola. Hlavným projektantom kostola bol Ing. Pavol Trunek, pričom projekt architektonicky vypracoval Ing. arch. Jaroslav Hrenák. Návrh bol koncipovaný tak, aby kostol vo svojej podstate zostal jednoduchý a čistý, odrážajúci posolstvo Ježišovho evanjelia, a zároveň vhodne zapadol do okolia.

Na komplexnom dotvorení exteriéru a interiéru sa výtvarne podieľal miestny umelec Jozef Vydrnák. Návrh interiéru, najmä oltárnej časti, vypracoval v roku 2010 Ing. arch. Ondrej Mrlian. Kríž na vežu zhotovil a daroval Ing. Jozef Matušík zo Žiliny.

Stavba kostola bola dokončená v roku 2012 a kostol slávnostne vysvätený 14. októbra 2012 biskupom Slavomírom Sabolom.

 Dopravné spojenie 

 autobusová zástavka Nová Dubnica, Mierové Námestie
 autobusová zástavka Nová Dubnica, B1

 Referencie 

 Literatúra 
 KVASNIČKA Marián PhDr., zost. Mesto Nová Dubnica (1957 - 2007). Nová Dubnica: Mesto Nová Dubnica, 2007. s. 104-106. ISBN 978-80-969780-2-1.

Evanjelický kostol Svätej Trojice
Kategória:Evanjelické kostoly na Slovensku
Kategória:Architektúra z 2012
Evanjelický kostol Svätej Trojice